Diari Oficial de la Generalitat Valenciana


Sumari del DOGV 3639, del 03-12-1999 (1999/10252)

ACORD de 23 de novembre de 1999, del Govern Valencià, pel qual es declara d'interés comunitari pel procediment extraordinari de l'article 20 de la Llei 4/1992, de 5 de juny, de la Generalitat Valenciana, la sol·licitud de Comercial de Frutos Industriales, SL, d'una actuació integrada d'especial importància de l'ampliació d'una central hortofructícola existent a la partida Camí del Molí Vell, polígon 2, parcel·les 34, 49, 50, 51, 52, 287 i 134, del terme municipal de Sollana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3639

Data del DOGV
:   03-12-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/10931


Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 23 de novembre de 1999, del Govern Valencià, pel qual es declara d'interés comunitari pel procediment extraordinari de l'article 20 de la Llei 4/1992, de 5 de juny, de la Generalitat Valenciana, la sol·licitud de Comercial de Frutos Industriales, SL, d'una actuació integrada d'especial importància de l'ampliació d'una central hortofructícola existent a la partida Camí del Molí Vell, polígon 2, parcel·les 34, 49, 50, 51, 52, 287 i 134, del terme municipal de Sollana. [1999/A10104]
  
El Govern Valencià, en la reunió del dia 23 de novembre de 1999, adoptà l'acord següent:
  
Antecedents de fet
  
1. En el Registre de la Comissió Territorial d'Urbanisme, en data 10 de juliol de 1998, tingué entrada sol·licitud i documentació per a la declaració d'interés comunitari pel procediment extraordinari de l'article 20 de la Llei 4/1992 , de 5 de juny, de la Generalitat Valenciana, del Sòl No Urbanitzable (en avant LSNU), d'una actuació integrada de especial importància en sòl no urbanitzable, consistent en l'ampliació d'una indústria de manipulació hortofructícola existent a la partida Camí del Molí Vell, polígon 2, parcel·les 34, 49, 50, 51, 52, 287 i 134, del terme municipal de Sollana, terrenys que estan classificats com a sòl no urbanitzable, d'acord amb les Normes Subsidiàries de Planejament de Sollana.
  
En data 28 d'agost de 1998 es donà audiència als ajuntaments d'Almussafes i Sollana.
  
En data 28 d'agost de 1998 es requereix informe dels: serveis territorials de la Conselleria d'Agricultura, Pesca i Alimentació, Servei d'Explotació Vies i Obres (Diputació Provincial), de la Confederació Hidrogràfica del Xúquer, i del Servei de Programació i Avaluació d'Impacte Ambiental, i Direcció General de Desenvolupament Sostenible de la Conselleria de Medi Ambient.
  
Amb data 9 de setembre es donà intervenció a la Conselleria actual d'Indústria i Comerç; Direcció General de Transports de la Conselleria d'Obres Públiques, Urbanisme i Transports, Conselleria d'Economia i Hisenda i Direcció General de Carreteres de la Conselleria d'Obres Públiques, Urbanisme i Transports.
  
De tots aquests s'han rebut informes:
  
- En l'expedient consta l'informe favorable de la Séquia Reial del Xúquer, de data 9 de juliol de 1998, que autoritza la construcció de dos ponts sobre la séquia Assarb, a fi de connectar les propietats de l'empresa.
  
- Ajuntament de Sollana, que remet informe tècnic emés en sentit favorable amb la prèvia declaració d'interés comunitari sobre les parcel·les 49, 50, 51, 187, 134, 34 i 52 del polígon número 2, i el cobriment de la séquia de l'Assarb, amb data 18 de setembre de 1998.
  
- Ajuntament d'Almussafes, amb data 22 de setembre de 1998, remet la resolució de l'Alcaldia que assumeix l'informe del tècnic municipal, en el qual s'informa que l'ampliació sol·licitada no afecta el municipi d'Almussafes, per la qual cosa no es realitzen al·legacions.
  
- Servei Territorial de la Conselleria de Medi Ambient, de 6 d'octubre de 1998, pel qual es manifesta que l'actuació pot afectar les vies pecuàries sendera de Catadau a Alginet i sendera de Sollana a Albalat, i el promotor ha de preservar aquest sòl de domini públic de qualsevol tipus d'actuació.
  
- Carreteres de la Conselleria d'Obres Públiques, Urbanisme i Transports, de data 29 d'octubre de 1998, de caràcter favorable, condicionat al fet que el trànsit de pesats generats per la instal·lació i que procedeix del sud de la N-332 no haja de circular necessàriament per la travessia de Sollana.
  
- Carreteres Diputació, de data 27 de novembre de 1998, en sentit favorable condicionat a sol·licitar autorització en cas de necessitar modificació de la tanca o de l'accés existent, i qualsevol obra en la zona de protecció de la carretera.
  
2. El dia 1 de desembre de 1998 el conseller d'Obres Públiques, Urbanisme i Transports resolgué admetre a tràmit l'expedient de referència, i ordenà la submissió de l'expedient al tràmit d'informació pública pel termini de 20 dies, simultàniament amb la convocatòria per a la presentació d'iniciatives alternatives a la desencadenant del procediment.
  
En aquest sentit es publicaren sengles anuncis en el Diari Oficial de la Generalitat Valenciana, d'11 de gener de 1999, i en el diari Las Provincias de 18 de desembre de 1998, sense que s'hagen presentat al·legacions ni alternatives a l'expedient, segons s'acredita en la diligència emesa per la cap de negociat del Registre dels Serveis Territorials d'Urbanisme, de data 10 de febrer de 1999.
  
3. La documentació presentada consta de memòria informativa, memòria justificativa, plans d'ordenació i informació i estudi d'impacte ambiental.
  
4. El dia 18 de maig de 1999, el director general per al Desenvolupament Sostenible (Conselleria de Medi Ambient) emeté declaració d'impacte ambiental, en la qual s'estima acceptable, des del punt de vista ambiental, l'actuació sol·licitada sempre que es complisquen els condicionants exposats en aquesta i les mesures correctores previstes.
  
5. La Comissió Informativa de la Comissió Territorial d'Urbanisme de València, en data 24 de juny de 1999, emeté un informe favorable sobre l'aprovació d'aquesta declaració d'interés comunitari, pel procediment extraordinari en sòl no urbanitzable, del terme municipal de Sollana.
  
6. El conseller d'Obres Públiques, Urbanisme i Transports, en data 4 d'agost de 1999, emeté un informe favorable sobre aquesta declaració d'interés comunitari.
  
Fonaments de dret
  
1. Constitueix l'objecte d'aquest expedient l'ordenació i definició de l'ús i aprofitament urbanístic del projecte per a l'ampliació d'una central hortofructícola sobre una parcel·la de 34.232,61 metres quadrats. L'actuació està destinada al desenvolupament d'una activitat industrial de manipulació i comercialització de fruits. Es tracta de l'ampliació d'una actuació existent, que fou prèviament autoritzada per mitjà de dues declaracions d'interés comunitari expedides per la Conselleria d'Obres Públiques, Urbanisme i Transports, inicialment per a 1.000 metres quadrats l'any 1992, i ampliada amb 3.600 metres quadrats l'any 1995, amb un total de 4.600 metres quadrats.
  
L'ampliació que ara se sol·licita consisteix en la construcció d'un total de 12.891,18 metres quadrats, dels quals ja n'existeixen 4.600, sobre una parcel·la neta de 29.930,77 metres quadrats, i la superfície total d'actuació és de 34.232,61 metres quadrats.
  
Els restants 8.291,18 metres quadrats de construcció es desglossarien de la manera següent:
  
- Una zona de 1.500 metres quadrats per a cambres frigorífiques i maduració.
  
- Zona de 1.200 metres quadrats aproximadament per a albergar els envasos i materials de construcció.
  
- 5.000 metres quadrats aproximadament per a zona de confecció.
  
- 591 metres quadrats aproximadament de refredament ràpid.
  
Respecte de les superfícies dins de l'àrea d'actuació, cal indicar que d'una superfície total d'actuació de 34.232,61 metres quadrats, s'obtindrà una parcel·la neta de 29.930,77 metres quadrats, una superfície edificable de 12.891,18 metres quadrats, i 17.039,59 metres quadrats destinats a vials i zones de maniobra.
  
La superfície que es necessita ocupar, si bé no excedeix de les 4 hectàrees, disposa de més de 8.000 metres quadrats de construcció, per la qual cosa ha de plantejar-se com una activitat integrada d'especial importància, la qual cosa fa que la tramitació correcta siga la pròpia de la declaració d'interés comunitari pel procediment extraordinari.
  
2. Respecte al procediment, s'han observat en aquest cas les prescripcions legals que exigeix l'esmentada LSNU; i la documentació de l'expedient està completa en els termes requerits en l'article 20.2, segon paràgraf, de la referida norma i la vigent legislació d'impacte ambiental.
  
3. L'actuació integral projectada, per les mateixes dimensions, constitueix un element influent en l'estructura territorial. Es proposa la seua ubicació en sòl no urbanitzable comú, i ressalta que es troba en les proximitats de sòl industrial, per les característiques de la indústria proposada, que exigeix una superfície de parcel·la entre 35.000 metres quadrats i 40.000 metres quadrats, requerint-se així mateix un emplaçament pròxim a les grans xarxes de carreteres i zones productores de les matèries primeres. Al d'abans hem d'afegir que es tracta d'una ampliació d'indústria ja existent. L'àmbit de l'actuació es troba limitat per la carretera Sollana-Almussafes, Camí del Molí Vell i un camí sendera; per l'interior discorre la séquia Assarb, pertanyent a la Séquia Reial del Xúquer.
  
L'accés a l'actuació es realitza pel ja existent, sense que es produïsca cap alteració, per la carretera Sollana-Almussafes, de la Diputació de València, que amb aquest objectiu emet informe favorable.
  
L'activitat es planteja com una actuació integral que resol en si mateixa el seu acoblament territorial, de forma que garanteix la solució dels serveis, sense que s'ocasionen sobrecàrregues en el funcionament normal de les xarxes de serveis generals. En aquest punt es justifica el proveïment d'aigua potable a través de la connexió amb la xarxa de proveïment d'aigua de l'Ajuntament de Sollana. Per a l'aigua d'ús industrial s'utilitzarà un pou situat en l'interior de la parcel·la, amb autorització de la Confederació Hidrogràfica del Xúquer.
  
L'evacuació d'aigües residuals s'efectuarà a la xarxa pública. El subministrament d'energia elèctrica s'efectua per mitjà d'un transformador de connexió a la xarxa general de subministrament d'Iberdrola. El transformador es troba en l'interior de la parcel·la i requereix un augment de potència dels 300 quilovats actuals a uns 800 quilovats.
  
Inclosa dins de la superfície d'actuació es troba la cobriment parcial de la séquia l'Assarb i la tanca del solar amb condicionament interior.
  
4. En compliment d'allò que s'ha disposat en l'article 20 de la LSNU respecte de l'assumpció de les cessions i càrregues pròpies d'un sòl urbanitzable no programat, que en cap cas podran ser inferiors a les legals pròpies del sòl urbanitzable programat, s'estableix la compensació econòmica tant de les cessions obligatòries com de l'aprofitament corresponent a l'administració.
  
En concepte de cessió de dotacions: en concret, es fixa una compensació de 9.633.317 pessetes en concepte del 10% de cessions obligatòries i gratuïtes.
  
En concepte d'aprofitament: es fixa en 8.415.278 pessetes en concepte d'aprofitament propi de l'administració.
  
5. A l'hora de definir l'adequació de l'actuació a l'ordenació territorial i urbanística cal tenir en compte els informes sectorials favorables de les administracions que es veuen afectades per l'actuació i principalment dels òrgans mediambientals per mitjà de la declaració d'impacte ambiental (Direcció General de Desenvolupament Sostenible).
  
6. El Govern Valencià és l'òrgan competent per a l'aprovació de l'ordenació i definició de l'ús i aprofitament urbanístic d'aquesta actuació integral, en virtut d'allò que s'ha establit en l'apartat segon de l'article 20 de la LSNU.
  
De conformitat amb allò que s'ha establit en els preceptes legals esmentats i concordants de general i pertinent aplicació, i a proposta del conseller d'Obres Públiques, Urbanisme i Transports, el Govern Valencià
  
ACORDA
  
I. Aprovar definitivament l'ordenació urbanística relativa a l'atribució d'ús i aprofitament sol·licitat per la mercantil Comercial de Frutos Industriales, SL, d'una actuació integral consistent en l'ampliació d'una central hortofructícola, a la partida Camí del Molí Vell, polígon 2, parcel·les 34, 49, 50, 51, 52, 134 i 287 en sòl no urbanitzable, del terme municipal de Sollana, com a actuació integral d'interés comunitari a desenvolupar en els termes de l'article 20 de la Llei 4/1992, de 5 de juny, de la Generalitat Valenciana.
  
La dita ordenació i declaració d'interés comunitari, així com l'adjudicació a què es fa referència en el següent apartat II, se subjectaran a les condicions especials establides en aquest acord.
  
L'aprovació de l'actuació integral portarà implícita, a l'efecte d'expropiació, la declaració d'interés social i de la necessitat d'ocupació dels terrenys que, d'acord amb el projecte aprovat, siguen necessaris per a l'execució d'aquella i per al seu enllaç amb els corresponents sistemes generals. El promotor de la iniciativa finalment aprovada tindrà, quan no siga propietari de la superfície afectada per l'actuació, o de part d'aquesta, la condició de beneficiari de l'expropiació, i es farà càrrec l'abonament dels preus justos a satisfer, amb independència de les obligacions assumides en el procediment d'aprovació de la seua iniciativa.
  
II. Adjudicar l'esmentada actuació integral en favor de l'entitat Comercial de Frutos Industriales, SL, a qui se li atorga la legitimació necessària, a l'efecte de l'article 20 de la Llei 4/1992, de 5 de juny, de la Generalitat Valenciana, per a promoure l'ampliació de la referida central hortofructícola.
  
III. Condicionar i vincular aquesta adjudicació i legitimació a què el promotor designat complisca i satisfaça, en la seua totalitat, totes les obligacions i càrregues de naturalesa urbanística, com també els compromisos que ha assumit al llarg de la tramitació d'aquest procediment, que quedaran afectats ?en favor de l'ajuntament- per a sufragar actuacions urbanístiques públiques. L'incompliment o no-satisfacció de les esmentades obligacions determinarà la caducitat d'aquesta adjudicació i, si és procedent, de la pròpia declaració d'interés comunitari que té per objecte.
  
IV. El promotor haurà de garantir davant de l'Ajuntament de Sollana la correcta i puntual execució de la implantació en què consisteix aquesta actuació integral. Aquesta garantia financera i personal de promoció haurà de prestar-se per mitjà d'aval, fiança o depòsit de valors, abans de l'inici de les obres.
  
V. Tot canvi que es produïsca en la titularitat de la promoció de l'actuació integral necessitarà de la prèvia autorització del Govern Valencià.
  
VI. L'acord d'adjudicació expressat en el precedent apartat II, sense perjudici d'allò que s'ha disposat en l'apartat III, caducarà si en el termini d'un any, comptador des de la publicació al Diari Oficial de la Generalitat Valenciana, l'interessat no ha sol·licitat, en condicions d'obtindre-la, la preceptiva llicència municipal d'obres. Així mateix, el termini màxim per a l'execució de l'actuació integral serà el que s'assenyale en la llicència municipal, amb un màxim de dos anys prorrogables per resolució del conseller d'Obres Públiques, Urbanisme i Transports, a qui aquest acord confereix les facultats necessàries amb aquesta finalitat, previ expedient instruït amb l'audiència de l'interessat i de l'Ajuntament de Sollana. L'esmentada declaració, si es produïra, determinaria la suspensió temporal de la declaració d'interés comunitari de l'actuació integral, fins que el Govern Valencià resolga una nova adjudicació d'aquesta o la seua suspensió definitiva.
  
A més de l'esmentada llicència municipal d'obres, l'adjudicatari haurà d'obtindre els permisos, llicències i autoritzacions que siguen necessaris per a l'exercici lícit de l'activitat.
  
VII. El desenvolupament de l'actuació integral s'ajustarà al projecte presentat pel promotor adjudicatari, amb la documentació complementària aportada durant la tramitació de l'expedient, i respectarà les condicions fixades per les distintes administracions que han participat en el procediment i, en especial, en la declaració d'impacte ambiental de 18 de maig de 1999. Aquestes condicions prevaldran i hauran de ser assumides tant en els projectes d'obres que desenvolupen aquesta sol·licitud com en el posterior manteniment i explotació de la referida central hortofructícola.
  
Contra aquest acord, que posa fi a la via administrativa, es podrà interposar recurs potestatiu de reposició davant del Govern Valencià en el termini d'un mes, comptador des de l'endemà a la notificació del mateix, d'acord amb allò que s'ha establit en els articles 116.1 i 117.1 de la Llei 4/1999, de 13 de gener, de modificació de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú; o bé, recurs contenciós administratiu davant de la Sala Contenciosa del Tribunal Superior de Justícia de la Comunitat Valenciana en el termini de dos mesos, comptadors des de l'endemà a la notificació d'aquesta, de conformitat amb allò que s'ha disposat en l'article 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
Tot això sense perjudici que puga exercitar qualsevol altre recurs que estime oportú.
  
València, 23 de novembre de 1999
  
El conseller secretari del Govern Valencià, en funcions,